གདན་ས་འདིར་ཐོས་བསམ་སྒོམ་གསུམ་གྱི་ལྟེ་གནས་གཙོ་བོ་གྲྭ་ཚང་སྡེ་ཚན་ཁག་༥ཡོད་པ་ལས།བཤད་གྲྭ་ནས་ད་ལྟའི་བར་ཁྱོན་མཁན་པོ་༣༢དང་།སློབ་དཔོན་དང་སྐྱོར་དཔོན།སློབ་པ་མཐར་སོན་པ་༡༧༠ཐོན།སྒྲུབ་གྲྭ་ནས་ཁྱོན་སྒྲུབ་བླ་༡༧༠རིམ་ཐོན་གྱིས་བོད་དང་རྒྱ་བལ་འབྲུག་གསུམ་གྱིས་གཙོས་ཕྱི་རྒྱལ་ཡུལ་གྲུ་ཁག་གི་ནང་མཁན་པོ་དང་དགེ་རྒན་གྱི་ལས་འགན་འཁུར་ཏེ།བསྟན་པ་ཡན་ལག་དང་བཅས་མི་ཉམས་རྒྱུན་འཛིན་དང་ཉམས་པ་སླར་གསོའི་ཞབས་འདེགས་སྒྲུབ་བཞིན་ཡོད་པ་དང་།དཔལ་སྤུངས་གསུང་རབ་པར་སྐྲུན་ཁང་གིས་སྡེ་དགེའི་པར་ཁང་ཆོས་མཛོད་ཆེན་མོ་དང་དཔལ་སྤུངས་པར་ཁང་དམ་ཆོས་བང་མཛོད་གཉིས་ཀྱི་པར་རྩའི་གསུང་རབ་ཡོད་དོ་ཅོག་མཁོ་སྒྲུབ་བདག་གཉེར་མཛད་པ་ལས།མ་དཔེ་སོར་གནས་ཐོག་དཔལ་སྤུངས་པར་མའི་གསུང་རབ་པོད་གྲངས་༢༢༢དང་།གཞན།དཔེ་རྒྱུན་དཀོན་པ་དང་ཉེར་མཁོ་ཆེ་བའི་དཔེ་དེབ་གྲངས་མང་པོ་པར་སྐྲུན་འགྲེམས་སྤེལ་གནང་གི་ཡོད་སྐོར་སོགས་བཀོད་འདུག